Jabuli 78
Lubaŋa ki jone ma pe genne
1Wucik itwu, wuwiny lok ma apwonyowu kwede, wun
lwakka;
wucik itwu, wuwiny lok ma abecito ka lokone-ni.
2-Abiwaco botwu lok i carolok;
abitito botwu lok macon me koc lit,
3lok ma wan kikomwa wawinyo dok waŋeyo,
ma kwarowa yam gutito botwa.
4Pe wakano lok man bedo me muŋ bot likwayogi,
ento wabitito bot yalwak ma lubowa;
wabitito bi twero pa Rwot,
ki pi tic matego ma en otiyo ducu,
ki pi taŋo mapol me aura ma en doŋ otiyo.
5En omiyo lok me caden bot jo Icrael,
dok omiyo cik bot likwayo pa Yakobo.
En yam omiyo cik bot kwarowa me pwonyo ki litinogi;
6wek yalwak ma lubo i anyim bene guŋe cik magi,
gin litino ma yam pud peya ginywalogi,
wek gin bene gua gutit lok man bot litinogi.
7Ka guwinyo lok man gugen Lubaŋa,
wek wigi pe owil i kom tic ducu pa Lubaŋa,
dok bene gugwok cikke ducu.
8Gin pe myero gubed macalo kwarogi,
gin yalwak ma cwinygi opoŋ ki jemo,
ma pe wuwinyo cik pa Lubaŋa,
yalwak ma tamgi pe omoko matek
ma pe gigeno Lubaŋa ki cwinygi ducu.
9Jo Epraim ma gulwenyo ki atum ki atero
gulokke gudok woko cen i nino me lweny.
10Pe gugwoko gicikkegi ki Lubaŋa,
gukwero lubo cikke woko.
11Wigi bene owil woko i kom tic ma yam en otiyo,
kadi ki lwak taŋo mapol ma yam onyuto botgi.
12-Lubaŋa yam otiyo lwak taŋo me aura ma kwarogi gineno
i bar me Joan, i lobo Ejipt,
13-Opoko dye nam woko aryo,
omiyo gukato ki iye wa loka tuŋ cel,
en omiyo pii otiŋŋe malo likuŋ.
14-Obedo ka telo wigi ki i dyeceŋ ki pol,
ento i dyewor obedo ka telo wigi ki mac ma lyel.
15-Obaro got i dye tim,
omiyo gumato pii madit adada macalo pii ma tye i kut matut.
16Omiyo ora kulu mapol gumol ki i got mubar-ri,
omiyo pii ocako mol ki iye cito piny macalo kulu madit.
17Ento pud gumedde ki timo bal i kom Lubaŋa,
gujemo woko i kom ŋat Mamalo Twal-li i dye tim.
18-Gutemo Lubaŋa i cwinygi
kun gilege ni ominigi cam ma igi opukke iye.
19Guloko lok marac i kom Lubaŋa kun giwacci,
“Lubaŋa twero yubo meja i dye tim kany?
20Kono ada en obaro got ci pii okatti ki iye,
kulu ducu gupoŋ woko libyeny wa i wi tura.
En dok twero miyowa cam,
nyo twero miyo bene riŋo bot lwakke wek gucam!”
21Pi meno akemo omako Rwot matek
i kare ma owinyo lok meno;
omiyo olwenyo i kom jo pa Yakobo ki mac,
kinigane onya omedde ameda i kom jo Icrael,
22pien pe gubedo ki niye i kome,
dok pe gugeno ni en twero larogi.
23En ociko pol ma tye malo,
dok oyabo doggola me polo;
24-ka doŋ ocako cwalo botgi manna me acama,
omiyo botgi kal mua ki i polo.
25Dano gucamo kwon ma lumalaika gicamo;
ocwalo botgi cam madwoŋ ata.
26Omiyo yamo ma a tuŋ wokceŋ okodo ki i polo,
dok bene otelo yamo ma kodo yo tuŋ acuc ki twerone.
27Ocwalo lwak winyo opye i komgi calo apwa,
gipol ma girom ki kweyo ma i dog nam;
28omiyo gupoto woko i dye gonygi,
i kabedo ducu ma orumo kemagi.
29Lwak gucamo ci guyeŋ bene matek,
pien Lubaŋa doŋ omiyo botgi gin ma igi opukke iye.
30Ento ma pud kec riŋogi tye, ma peya guyeŋ maber,
ma onoŋo cam bene pud tye i doggi,
31kiniga omako Lubaŋa matek i komgi,
ci oneko jo matego woko ki i kingi,
ojwero twoni oteka ma giyerogi ki i kin jo Icrael-li woko.
32Kadi bed kumeno,
jo Icrael pud gimedde ameda ki timo bal;
kadi bed Lubaŋa otiyo jami taŋo mapol, gin pe guye.
33Pi meno ogiko nino me kwogi woko calo yweyo,
ka orwenyo kwogi woko bene ki can madwoŋ ma opoto atura.
34Ka oneko jo mogo, jo mudoŋ gilokke giyenye gidwogo bote;
giŋut ci giyenyo Lubaŋa ki cwinygi ducu.
35Gucako po ni Lubaŋa aye kalarregi,
Lubaŋa Mamalo Twal yam okokogi ki i can.
36Ento gubedo ka bwole abwola ki lok doggi noŋo,
lok ducu ma gubedo ka loko bote obedo goba keken.
37Pe gimare ma gimoko i kome ki cwinygi ducu;
pe bene gubedo ki ada me gwoko gicikke ma tye i kingi ki Lubaŋa.
38Ento kica omako Lubaŋa i kom lwakke.
En oweko balgi,
omiyo pe otyekogi woko.
Obedo ka juko kinigane pi tyen mapol,
pe obedo ka tugo akemone ducu.
39En opo oŋeyo ni gin dano mamwa,
gubedo calo yamo ma kodo cito mere matwal ma pe dok dwogo cen.
40Gujemo i kome i tim pi kare mapol;
gucwero cwinye i aroo.
41Gubedo ka temo Lubaŋa teretere,
gumiyo kiniga omako ŋat Maleŋ pa Icrael.
42Wigi owil woko i kom twerone,
kadi i kom nino ma en okokogi kwede ki i ciŋ lukworgi-ni,
43i kare ma en otiyo lanyut me jami taŋo mapol,
i bar Joan, i lobo Ejipt.
44-Oloko pii ma i kulu pa jo Ejipt ducu odoko remo,
wek pe gumat piine ma i ora kulu.
45-Ocwalo lwaŋi i kingi ocamogi matek,
ocwalo ogwal bene ma obalo lobogi.
46-Omiyo okwil ocamo ginapitagi woko,
ki camgi ma doŋ guyelle kwede i poto omiyo bonyo ocamo woko ducu.
47-Omiyo pee ogoyo olokgi obalo woko,
ki yadi olamgi obalo woko ki ŋico.
48Omiyo pee oneko dyaŋigi woko,
ki lutkot bene ocelo romigi.
49Obaŋogi woko ki akemone magerri,
ki kiniga, mone ki can,
kun ocwalo lumalaika me jwerogi woko.
50En pe ojuko kinigane;
pe oye laro kwogi ki i to,
ento omiyo two gemo onekogi woko.
51-Oneko litino kayo ducu ki i Ejipt,
ma gin jo ma gukwoŋo nywalo ki tekogi ki i kema pa Kam.
52-Ka doŋ otelo wi lwakke okelogi woko macalo lakwat romi,
obedo ka telogi kun gwokogi i tim macalo lwak lim
53-Otelogi Ki kuc, omiyo pe gubedo ki lworo;
ento nam aye omwonyo lukworgi woko.
54-Okelogi i lobone maleŋ,
i got ma en omayo ki twerone i lweny ma en oloyo.
55-Oryemo lurok woko ki i nyimgi;
opoko dul lobo i kingi ma myero gucam obed megi,
ci omiyo jo me kaka pa Icrael ducu gubedo doŋ mot i kemagi.
56-Ento gutemo Lubaŋa Mamalo Twal dok gujemo woko i kome,
kun pe gilubo lokke me caden,
57gulokke guŋayo waŋe woko macalo yam kwarogi gutimo;
guminne woko, gubwole macalo atum ma pe celo atir.
58Gumiyo kiniga omake pi waŋ jogigi ma giketo i wi godi-gu;
gumiyo nyeko omake pi callubaŋa ma gupayo.
59Akemo omako Lubaŋa matek i kare ma owinyo lok meno,
ci okwero jo Icrael woko marac twatwal.
60-En obwoto kemane ma en bedo iye i Cilo-ni woko,
ma en aye gaŋ ma en yam bedo iye i kin dano.
61-Omiyo canduk me twerone woko wek giter i opii,
lanen me deyone omiyo woko bot lumerok.
62Akemo noŋo omake twatwal i kom lwakke,
omiyo lukworgi gunekogi woko ki pala lucwan.
63Mac owaŋo awobegi otyekogi woko liweŋ,
ki anyiragi bene pe doŋ giwero wer nyommo.
64Gineko ajwagigi woko ki pala lucwan,
ci mongi pe gukokogi.
65Lacen Rwot opo litaku calo oco ki i waŋ nino,
calo oteka mumer ki koŋo yino ka doŋ daŋŋe.
66Oryemo lukworre gudok cen,
dok lewic ma bedo nakanaka opoto i komgi.
67En okwero kema pa Yucepu woko,
pe oyero kaka pa Epraim.
68Ento oyero kaka pa Juda,
ki got Cion ma en maro-ni.
69Ogero kabedone maleŋ kunnu, calo gaŋŋe ma tye i polo;
ocibo ocuŋ matek liliŋ calo lobo,
ma en doŋ oketo bedo matwal-li.
70-Oyero laticce Daudi,
ci okwanye woko ki ka kwayo romi;
71Okwanye okele woko ki ka gwoko megi romi ki litinogi,
okete obedo lakwat pa jone Icrael,
odoko kabaka pa likwayo pa Yakobo ma lwak pa Lubaŋa.
72Daudi ogwokogi ki leŋcwinye,
dok otelogi ki diro mada.